Bankinn tryggir betri rétt viðskiptavina sinna “ Til þess að taka af allan vafa vegna nýlegs úrskurðar Héraðsdóms Reykjavíkur um gengistryggð bílalán , vill Arion banki árétta að fái greiðendur erlendra lána sér dæmdan betri rétt í Hæstarétti , missa þeir ekki þann rétt þó þeir hafi skuldbreytt lánum sínum yfir í íslenskar krónur , ” segir í fréttatilkynningu frá Arion banka í dag . Yfir eitt þúsund viðskiptavinir bankans hafa þegar nýtt sér lausnir bankans til höfuðstólslækkunar . Þessir viðskiptavinir og þeir sem koma til með að nýta sér lausnir bankans , hafa ekki fyrirgert mögulegum betri rétti , komist Hæstiréttur að þeirri niðurstöðu að gengistryggð lán séu ólögleg . Þá segir í tilkynningu að Arion banki hefur einnig ákveðið að krefjast ekki uppboða vegna vangoldinna húsnæðislána til loka ársins 2010 . Það er óháð því hvort um er að ræða innlend eða erlend lán .